UBERA ARANZETA (EH Bildu, 2019-06-20):
Baita PSOErena ere, nahiz eta nahiko kaxkarra izan. Aurkeztu ziren proposamen guzti guztiak eta mota guztietakoak babestu genuen Espainiako Gorteetan.
Baina berehala, berehala agerian geratu zen, zailtasunak eta interes desberdinak zeudela, baita desberdintasun ideologikoak, eta oztopoak hau aurrera ateratzeko. Eta umekerietan katramilatuta ere, nirea bai, zurea ez. eta bitartean trifatxitoa, eskuak igurtzen.
Eta horrela legegintzaldi amaierara iritsi ginen Gorteetan, inolako emaitzik gabe, eta herritarrak galtzaile. Horren lekuko, Hernandez Carrascoren familia edota erantzunik gabe geratu ziren Maribel Tellaetxearen familiak bildutako sinadurak.
Beraz, ikusitakoak ikusita, ikusita ere dugun autogobernu apurra, eta eskubideen eta askatasunaren defentsan indarra egin behar dugula, erabaki genuen aurrera egitea eta aurrera egiteko indarrez, erabaki genuen Legebiltzar bezala egitea, herri bezala Madrilen Gorteen aurrean agertzea, gure eskubideak defendatzeaz gain dagokiguna gure eskubideak eskuratzeko, eta elkartasunez jokatuaz Estatuko gainerako herritarrekin, herritarren bizitza eta baita heriotza ere, hobetzeko eta bultzada bat emateko.
Gu saiatzen garelako, ematen dugun hitza betetzen. Batez ere pertsonengan pentsatuz, guztiongan pentsatuz eta baita berekoikeria puntu batekin ere, zeren ez dudalako nire burua aurkitu nahi, zoritxarrez, makina bat familia eta herritar aurkitzen diren egoera horretan.
Eta sinesten dudanean, eta gure taldeak sinesten duenean, bukaera arte borrokatzen dugu, bukaera arte borrokatzen dugu eta jarraituko dugu borrokatzen, badelako garaia herritarrei erantzun eraginkorrak emateko, guztion bizitzak eta baita heriotza duina ere defendatzeko, ahal den heinean behintzat, beti ezin delako.
Eta horretarako politika eta legeak herritarren zerbitzura, mesedetara jartzeko. Zeren politika eta legeak pertsonen mesedetan jartzeko daudelako; bakoitzaren erabaki ahalmenaren, autonomiaren, duintasunaren, pentsaeraren, sinesmenaren eta baita, zergatik ez, ideologiaren baitan.
Finean, hori delako pertsona bakoitzaren erabaki ahalmena errealitate bilakatzea. Pertsona bakoitza bere bizitzaren jabe, gainerakoena errespetatuz, eta inor, inor, behartu gabe. Inor behartu gabe.
Gure helburua, gainera, beti izan da eztabaida hau eztabaida sanitariotik kanpo kokatzea, hau ez delako medikuen eztabaida bat, hau guztion, herritar guztion eta pertsona guztion eztabaida da.
Baina zer da? Zer da zehazki Gorteetara eramatea proposatzen duguna? Hiru puntu ditu gure proposamenak. Hiru puntu: Bat; ez zigortzea, hau da, 143.4 artikulua despenalizatzea; onartzen denetik, sei, bigarrena, sei hilabetetan Gobernuak lege proiektu bat ekartzea Gorteetara, baina badakigu lege proiektuak denbora behar dutela onartzeko; eta bitartean, eta hirugarren neurria, Gobernuak behin Zigor Kodea despenalizatu ostean, normatiba bat ezartzea, hori praktikara eraman ahal izateko.
Eta ordua da, ordua da alderdietatik, erakundeetatik herritarrei erantzun eraginkorrak emateko. Eta EAEtik aukera daukagu aitzindari izateko, sustatzaile izateko.
Errepikatzen dut, errepikatzen dut: Ezin dugu utzi familia gehiago, herritar gehiago egoera horretan, zeren guztiok egon gaitezke egoera horretan, inor ez baitago libre horretatik. Beraz, plantatzen duguna demokrazian sakontzea besterik ez da. Hori da, demokrazian sakontzea.
Eta goazen, goazen gizartearen eboluzioari, dinamismoari, erantzun bat ematera. Erakundeak, araudiak, politika horren menpe, egoerari, garaiei egokitzera.
Duintasuna bermatu eta indefentsio egoerekin amaitzea. Eta hau da gaurkoan proposatzen duguna, besterik ez. Duintasuna bermatu eta indefentsio egoerarekin amaitzea.
Begira, Parlamentak onartu du eta EAEn nora begira egongo gara? Guk ere egin dezakegu. Nik ez dakit lortuko dudan Gobernuko alderdiak konbentzitzea, diktamenean badirudi baietz, nahiz eta diktamenean Gobernuak nola idazten dituen gauza asko ulertu daitezke.
Handik eta hemendik, Espainiako Gorteetan agertuko bagina erkidego guztiak indarra egiteko, bultza egiteko, begira zenbat gauza lortu daitezkeen.
Zeren herritarrak lortu dute hau agendan sartzea. Agendan sartu dute. Eta guk agenda hori beteko dugu? Gure lana da agenda hori betetzea. Hori da.
Baina gaurkoan, jaun-andreok, gaurkoan berriro ere Gobernu hau babesten duten eta sostengatzen duten alderdiak EAEko gizarteari bizkarra emango diote. Bizkarra emango diote. Pentsatzen nuen ezetz, ez zirela gai izango horretarako, baina bizkarra emango diote EAEko herritarrei.
Gaurkoan alderdikeria, beste behin alderdikeria gailenduko zaio herritarren interesei. Beste behin, jaun-andreok. Hau da Gobernu honen estiloa eta Gobernu hau sostengatzen duten alderdien estiloa: Alderdikeria. Hau da demokrazia ukatzea zeren izapidetzeaz, debatea irekitzeaz, debateari bide emateaz ari gara, demokraziaren oinarri-oinarri bat.
Eta hau oso larria da, gaur hemen gertatuko dena beste behin. Eztabaida ukatu, demokrazia ukatu.
Garbi dago Gobernu honen leloa dela lehenengo ni, bigarren ni eta hirugarren ni. Ni, ni, ni. Niniaren belaunaldia da Gobernu hau.
Eta tristea da. Gaur gertatuko dena tristea da eta espero dut ekibokatzea eta Gobernu honek, Gobernua sostengatzen duten alderdiak, Gobernuaren diktamenari jarraitzea eta bide ematea.
Eta aukera daukagu, Parlamentaren eskutik, Kataluniarekin batera, herritarrekin batera, gure gizartearekin batera, Espainiako Gorteetan bultza egitea, aurreko legegintzaldian interes desberdinengatik  - besteak beste, alderdikeriengatik ere -  bide eman ez zaionari, behingoz herritarrek eskubide guztiak izan dezaten, askatasunean bizi dezaten, horretaz ari garelako hitz egiten eta ez eztabaida mediko bat.
Zeren hemen, gizartean, pentsaera, ideologia desberdinetako herritarrak bizi gara eta baten ideologiak ezin du bestearena baldintzatu. Eta legeek, arauek, instituzioek marko bat eman behar dute elkarbizitza hori bideratzeko. Horretaz ari gara hitz egiten.
Beno, jokabide antidemokratikoa beste behin, koldarkeria, ausardia gutxi, berekoikeria, baina ez dakit fondoan dagoena ez ote den ideologia eta ez ote den hau aurrera ateratzea, nahiz eta gero gizartera begira beste gauza bat irudikatzen den.
Betikoa, ez? Gizartera begira gauza bat irudikatu eta gero beste bat egin.